52. schôdza NR SR - 9.deň - A. dopoludnia
Dátum: 2026-06-05
Poslanec: Plaváková, Lucia (PS)
Druh vystúpenia: Vystúpenie v rozprave

Pán predsedajúci, vážený pán minister, kolegovia, kolegyne. Pokračuje teda rozprava k rekodifikácii najväčšej rekodifikácii histórie Slovenska, občianskeho práva. A ja by som sa chcela venovať tomu dôležitému aspektu informovania verejnosti a informačnej kampane. Ja som to tu už načrtla v mojom prvom príspevku a predchádzajúcich mojich vystúpeniach, že to je dôležitá súčasť toho, aby sme dosiahli, že všetci ľudia na Slovensku budú riadne a dostatočne informovaní o týchto aj pomerne zásadných a nielen pomerne zásadných zmenách, ktoré prichádzajú s rekodifikáciou Občianskeho zákonníka. Lebo ako som už uvádzala, ja si myslím, že tá legislatívna doba je naozaj krátka, nejakých deväť mesiacov to, myslím, vychádza v porovnaní s Českou republikou, kde to boli takmer dva roky, 23 mesiacov. A teda práve Českú republiku si zoberiem ako príklad pre porovnanie, ako tam vyzerala tá informačná kampaň. Lebo ja som sa pána ministra pýtala už opakovane, že či nám vie predostrieť, ako teda bude vyzerať tá informačná kampaň na Slovensku. Zatiaľ som nedostala odpoveď. Možno sa dočkám. Ešte mám, myslím, že pár minút, štyri minúty alebo koľko vám zostali, prípadne v záverečnom slove, ale teda začala by som tým, že pani poslankyňa Plevíková tu včera tak trošku zosmiešňujúco sa snažila reagovať na kolegyňu Mesterovú s tým, že keď kolegyňa Mesterová vysvetľovala, ako rozsiahla bola informačná kampaň v prípade rekodifikácie civilu, teda občianskeho práva procesného vo vzťahu k súdom a všetkým, ktorí pracujú práve s týmto predpisom. A pani Plevíková teda tak poukazovala na to, že ale toto je iné, lebo toto sú hmotnoprávne normy. No práve, áno, je to iné a to je ešte zásadnejšie, pretože tu potrebujeme mať komplexnú informačnú kampaň pre laickú verejnosť aj pre odbornú verejnosť. Čiže toto sa dotýka naozaj každého jedného človeka, hmotnoprávne normy. Tie procesné, k tým sa nie každý dostane, nie každý sa dostane na súd. Nie každý niekoho žaluje, nie každý je žalovaný a podobne. Ale hmotnoprávne normy sa dotýkajú každého jedného z nás, lebo to ide o vlastnícke práva, dedenie, všetky zmluvné vzťahy, čiže od narodenia až po smrť a vlastne dopadá to až na úpravu po smrti, to sa týka dedenia. Čiže o to je to dôležitejšie, by som chcela pani poslankyni Plevíkovej odkázať. A teda teraz späť k tej informačnej kampani v Českej republike, o ktorej tu už som spomínala. Kto kampaň realizoval? Hlavným garantom a realizátorom bolo teda Ministerstvo spravodlivosti, pochopiteľne. A samotný vtedajší minister spravodlivosti a neskôr jeho námestník pre legislatívu, ktorí boli hlavnou tvárou tej vysvetľovacej kampane v médiách. Mali kopec partnerov. Ministerstvo úzko spolupracovalo s Justičnou akadémiou, právnickými fakultami, Notárskou a Advokátskou komorou, ale aj s neziskovým sektorom. Financovanie kampane a súvisiace masívne vzdelávacie projekty boli spolufinancované dokonca z fondov Európskej únie. A teraz, ako dlho trvala táto kampaň? Intenzívna fáza kampane trvala približne dva roky od 2012 do 2014. No odborná príprava a čiastočná komunikácia trvala dokonca oveľa dlhšie. Už v roku 2008, to znamená štyri roky predtým, ako bol prijatý Občiansky zákonník, rekodifikácia, spustilo ministerstvo prvotný informačný web, kde predstavovalo ciele reformy. Hlavná kampaň teda prebiehala po schválení zákona vo februári 2012 a rozbehlo sa masívne vysvetľovanie pre verejnosť. A cieľom bolo samozrejme pripraviť občanov a občianky na účinnosť toho nového kódexu, ktorý v Českej republike bol od 1. 1. 2014. Potom bola ešte aj dojazdová fáza. Po nadobudnutí účinnosti kampaň pokračovala ďalšieho pol druha roka a zameriavala sa na riešenie praktických problémov a dovzdelávanie úradníkov, úradníčok štátnej správy a samosprávy. Čiže bola to naozaj masívna kampaň. Krátko o tom aj, ako vyzerala. Bola rozdelená na dve línie, ako som už spomenula, je dôležité informovať samozrejme laickú verejnosť. To bola tá jedna línia tej kampane a potom odbornú verejnosť. A využívala teda moderné, rôzne progresívne komunikačné formáty. Bol zriadený oficiálny portál, špecializovaný, prehľadný, dizajnovo moderný web, takto ho teda označujú, neviem, každý si môže spraviť názor a môžete si ho aj pozrieť, on stále funguje. Je to obcanskyzakonnik.justice.cz. A tam máte podrobne po jednotlivých oblastiach, ktoré spadajú pod občianske právo, vysvetlenia, čo sa mení, ako sa mení a aj návody, akým spôsobom sa to pretavuje v praxi. Aj sú tam modelové životné situácie rozdelené do sekcií, ktoré teda spadajú pod Občiansky zákonník, rodina, vlastníctvo, zmluvy, dedenie. U nás teda rodina, žiaľ, nie, lebo rodina bola vyhodená z tejto rekodifikácie a zostala nám len okrajová úprava vlastníckych vzťahov v manželstve, čo teda tiež nedáva zmysel, aby to bolo rozdelené v dvoch kódexoch a mohli sme to mať krásne spolu tak ako v Českej republike. A teda bolo to samozrejme písané jednoduchým neprávnickým jazykom, lebo to bolo určené pre tú laickú verejnosť. Dokonca boli aj súčasťou webu a tlačovín ilustrované vtipy a komiksy. Napríklad kresby ilustrátora kresliaceho pod pseudonymom Vhrsti. A tieto komiksy a ilustrované vtipy na banálnych nejakých situáciách vysvetľovali práve tie nové právne normy, ktoré vzišli z rekodifikácie Občianskeho zákonníka. Napríklad, keď susedovi preletí včelí roj na cudzí pozemok, čo to znamená a aké sú tam tie právne následky. Samozrejme, bola aj veľká masmediálna prítomnosť, zástupcovia ministerstva denne vystupovali v televízii, v reláciách ako Udalosti, komentáre, ranné vysielanie a v Českom rozhlase, kde odpovedali na živé otázky divákov a v tlačených novinách vychádzali špeciálne prílohy s otázkami a odpoveďami. Toto, o čom hovorím, prebiehalo dva roky. Hej, dva roky bola takáto masívna kampaň. Vznikli aj informačné brožúry, do infocentier, na úrady a súdy boli distribuované 10 000 bezplatných letákov a brožúr, zameraných na rôzne témy, ktoré spadajú pod rekodifikáciu Občianskeho zákonníka. Napríklad, ako po novom spísať závet. Alebo čo sa mení pri prenájme bytov. A toto sú presne tie príklady, ktoré dopadajú na životné situácie ľudí a ktoré bude upravovať nanovo a často v mnohých prípadoch aj inak práve ten nový Občiansky zákonník. Čiže toto bola taká časť pre laickú verejnosť o tej informačnej kampani, ktorá má pre verejnosť, pre ľudí na Slovensku prebiehať. U nás zatiaľ nevieme nič, hoci o 9 mesiacov po schválení, teda tak počítame od dnes v podstate o rok, má už byť ten zákon účinný. Zopakujem, že v Českej republike dva roky prebiehala táto intenzívna informačná kampaň. A my o tej slovenskej zatiaľ nevieme nič. A okrem teda tej informačnej kampane pre laickú verejnosť prebiehala samozrejme aj pre odbornú verejnosť. To znamená sudcovia, sudkyne, advokáti, advokátky, úradníci, úradníčky, pretože tí samozrejme aplikujú tie nové normy v praxi. A teda Justičná akadémia organizovala bezprecedentný cyklus stoviek školení pre sudcov a súdnych úradníkov, aby boli schopní teda od prvého dňa rozhodovať podľa nového kódexu, aby samozrejme nedochádzalo k nejakému nejednotnému výkladu a tak ďalej. Však všetci, ktorí pracujeme s právom a jeho výkladom a aplikáciou, vieme, že to je veľmi dôležité, aby sa nejakým spôsobom aj zjednocovali súdne rozhodnutia. Vzdelávanie samospráv, že bolo aj špeciálne zameranie na vzdelávanie samospráv, cez rôzne špeciálne dotačné programy boli preškolené tisíce úradníkov, úradníčok na mestských a obecných úradoch. Boli vydané aj metodické príručky a zborníky. Ministerstvo vydávalo oficiálne výkladové stanoviská k nejakým nejasným paragrafom alebo teda k takým, pri ktorých vznikali najviac otázky, a distribuovalo aj zborníky prednášok. Toto sa teda týka tej odbornej verejnosti. A o tej informačnej kampani v súvislosti s touto veľkou rekodifikáciou na Slovensku, aj pre odbornú verejnosť, tiež nevieme zatiaľ nič. A teda je to, podľa mňa, mimoriadne kľúčové, lebo toto je vlastne tá rozhodujúca fáza. Toto je to rozhodujúce preto, akým spôsobom sa to pretaví do praxe a koľko problémov nám to vznikne alebo nevznikne. Lebo aj v Českej republike mali samozrejme obavy, že ako sa odrazí tá realita nového kódexu v praxi a či ľudia budú dostatočne informovaní a či nebudú vznikať problémy, ktoré sa potom budú odrážať až v nejakých súdnych sporoch alebo proste v mnohých nejasnostiach právnych, čo nikto samozrejme nechce. To je niečo, čomu chceme predísť. A ja pevne verím, že pán minister Boris Susko k tomu nepristupuje tak, že jeho cieľom je proste dosiahnuť to, aby počas jeho mandátu nadobudol tento Občiansky zákonník účinnosť a potom už, čo bude, tak po ňom potopa, hej? Ja by som naozaj rada a myslím, že aj verejnosť si zaslúži tie informácie, vedela, že ako, v akom rozsahu, kedy, v akých formách bude prebiehať táto informačná kampaň. A ja by som teda skúsila, keďže som nedostala na moju všeobecnú otázku, že ako teda tá informačná kampaň bude vyzerať, sa skúsila pána ministra Suska, ak počúva, spýtať aj konkrétne otázky, a teda, že koľko finančných prostriedkov je vyčlenených na túto informačnú kampaň, lebo samozrejme, však počuli ste, to bude niečo stáť. To nie je lacná záležitosť. To naozaj bola v Českej republike a verím, že rovnako masívne k tomu pristúpime aj u nás. To bola naozaj rozsiahla, dvojročná informačná kampaň, ktorej predchádzala ešte taká predkampaň a ešte dobehová kampaň, čiže to trvalo dlhé roky. Koľko ľudí teda tvorí tím, ktorý pripravuje túto informačnú kampaň? Lebo samozrejme, samé sa to nespraví, to treba vymyslieť, to treba realizovať a dostať do reality. A ktoré sú subjekty, ktoré budú okrem Ministerstva spravodlivosti do toho zapojené, lebo však potrebujete na to aj nejakých partnerov, niektorých možno treba aj vysúťažiť, ja neviem. Bežia nejaké už prípravné súťaže alebo niečo? A odkedy dokedy a akými formami bude realizovaná táto kampaň pre laickú verejnosť, lebo zopakujem, máme rok, dokým to má nadobudnúť účinnosť. Čiže v tejto fáze už odpovede na tieto otázky, ktoré kladieme, musia byť absolútne jasné a už sa to musí pripravovať. Vlastne už to v podstate niekde na pozadí malo bežať a už nejaká fáza tej informačnej kampane mala byť viditeľná. Neviem, všimli ste si niečo? Nie? No. Čiže odkedy dokedy a akými formami bude realizovaná pre laickú verejnosť a odkedy dokedy a akými formami bude realizovaná pre odbornú verejnosť. To je tá časť, ktorú som vám spomínala, že to musia byť stovky školení ľudí z rôznych profesií. A či bude a kedy bude spustený aj online portál, ktorý bude nejakou dostupnou formou Akými formami bude realizovaná pre odbornú verejnosť. To je tá časť, ktorú som vám spomínala, že to bolo, to musia byť stovky školení ľudí z rôznych profesií. A či bude a kedy bude spustený aj online portál, ktorý bude nejakou dostupnou formou informovať o zmenách, ktoré táto veľká rekodifikácia Občianskeho zákonníka prinesie. Čiže otázok mám mnoho, zatiaľ som nepočula žiadne odpovede a hlavne teda beží nám ten čas, hej? Lebo ja si pamätám vážne situácie na Slovensku, kedy práve informačná kampaň zlyhávajúca spôsobila dosť veľké problémy. Bolo to napríklad aj počas covidu, hej, kde informácie naozaj zo strany štátu boli v kritickom stave. Ja som vtedy venovala veľa času tomu, že som posielala proste stovky infožiadostí. Určite ma milovali na NCZI a Ministerstve zdravotníctva, aby som získala aspoň základné informácie, aby ľudia mali informácie, na ktoré majú právo a ktoré im pomáhajú sa aj rozhodovať vo svojej realite. Rovnako sa to týkalo očkovania, kde podľa mňa došlo naozaj k neskorej informačnej kampani, ktorá bola aká bola navyše a to zohralo kľúčovú rolu aj pri tom, ako k tomu ľudia pristúpili a aké informácie mali k dispozícii a ako sa mali možnosť rozvinúť aj rôzne dezinformácie. No a toto je samozrejme niečo iné, ale zásadným spôsobom to ovplyvní životy, zopakujem, všetkých ľudí na Slovensku. Naozaj. Vyňali sme síce rodinné právo, ale napriek tomu to zostáva v takom rozsahu, však Občiansky zákonník, občianske právo upravuje všetky životné situácie, ktoré postihujú naozaj každého človeka. Neexistuje človek, čo by sa nestretol so situáciou, ktorú upravuje Občiansky zákonník. A to prakticky dennodenne. Čiže my potrebujeme zabezpečiť, aby každý jeden na Slovensku človek bol dostatočne informovaný o tom, čo tieto zmeny prinášajú, aby tam bolo dostatočné porozumenie. Pretože to môže v opačnom prípade naozaj dospieť k tomu, že ľudia pri bežných veciach od uzatvárania zmlúv až po rôzne vlastnícke práva nebudú jednoducho mať dostatočné informácie a bude to viesť k tomu, že bude dochádzať napríklad k nejakým podvodom. Však to už dnes máme množstvo podvodníkov, ktorí sa budú snažiť zneužiť aj túto novú situáciu a nejakú neznalosť práva, lebo však vieme, že neznalosť práva neospravedlňuje, ale je našou zodpovednosťou, obzvlášť teda ministra spravodlivosti, ktorý robí túto rekodifikáciu, aby zabezpečil minimalizáciu týchto negatívnych dopadov a teda, zopakujem, riadnu veľkú masívnu informačnú kampaň, na ktorú potrebuje finančné prostriedky, ľudí, partnerov a realizáciu, ktorá musí mať nejaký jasný časový rámec, nejaké jasné formy a o tých by som rada niečo počula od pána ministra spravodlivosti, aby sme v tom mali všetci jasno. Tak vám ďakujem veľmi pekne.